Polisie glo deel van kapingsindikaatArgieffoto Drie mense, twee van hulle wetstoepassingsbeamptes, is Dinsdag in hegtenis geneem kort nadat hulle ’n vragmotor na bewering gekaap het. Die verdagtes is glo deel van ’n sindikaat bestaande uit verskeie verkeers- en polisiebeamptes wat vragmotors op Gauteng se snelweë kaap. Simon Zwane, woordvoerder van die Padverkeersbestuurskorporasie (RTMC), sê ’n lid van die Ekurhuleni-metropolisie se BBP-beskermingseenheid, ’n lid van die polisie se blitspatrollie, en nog ’n lid van die publiek is gister in ’n voertuig met vals nommerplate in die Johannesburgse middestad opgemerk. ’n Lid van die nasionale verkeersdepartement se teenkorrupsie-eenheid het as gevolg van die nommerplate onraad vermoed en besluit om die voertuig se bewegings te monitor terwyl hy lede van die polisie se eenheid vir misdaadintelligensie en die provinsiale hoofwegpatrollie se hulp ingeroep het. Die gesamentlike span het die verdagtes voorgekeer en in besit betrap van vuurwapens wat deur die staat uitgereik is. Verdere ondersoek het later onthul dat die verdagtes vroeër glo ŉ volgelaaide vragmotor in Strydompark in Randburg afgelewer het. Volgens Zwane is die verdagtes na bewering deel van ŉ sindikaat wat verskeie vragmotors op die R59, N3, Klipriviersweg en ander roetes in Gauteng gekaap het. Die ondersoek duur voort. Die moontlikheid van nog inhegtenisnemings kan nie in dié stadium uitgeskakel word nie, sê Zwane. Adv. Makhosini Msibi, uitvoerende hoof van die RTMC, het intussen die inhegtenisnemings as ’n belangrike deurbraak in die stryd teen vragmotorkapings in Gauteng bestempel. “Daar was baie klagtes en bewerings oor die betrokkenheid van wetstoepassingsowerhede by hierdie gruwelike misdaad en hierdie inhegtenisnemings sal ŉ vernietigende impak op die sindikaat hê.” Lede van die publiek word versoek om inligting wat van waarde in die ondersoek kan wees na 083 293 7989 te WhatsApp of per e-pos te stuur na [email protected].